MISERABLES-V-WEB	Eth pairin sentec de cap a pès era estrementida que son capables d’experimentar membres ossificadi; es sòns uelhs, qu’era sua còrnia ère auriòla per çò dera vielhesa, se velèren damb ua espècia de reflèx veirenc; tota era sua cara cuelhec, en un virament de uelhs, es formes terroses d’un cap d’esqueleta, es sòns braci queigueren coma se les auesse mancat eth ressòrt que les tenguie suspenudi; se vedec er estupor ena separacion des dits des sues tremoloses mans, e es sòns jolhs formèren un angle, permetent entreveir pera dubertura dera blòda es praubes cames nudes der ancian, eriçades de blanc pelhasson.